Document ID: /roh_data/filtered/fineweb-2-filterrobots_roh.jsonl.gz/50992

Radund 60 persunas han discutà sur da las sfidas per las regiuns da muntogna durant ina dieta organisada da la Gruppa svizra per la regiun da muntogna (SAB) ed il Forum da giuventetgna da la SAB. Surtut il svilup demografic cun il fatg ch'igl ha blera glieud veglia è in grond tema e perquai co porscher a la giuventetgna u a giuvens creschids cundiziuns idealas. Surtut il barat tranter la giuventetgna saja impurtant, e ch’ins sentia er il sustegn da la vart da la vischnanca, uschia Sarina Caduff, presidenta dal Forum da giuventetgna.
Tujetsch è la quarta vischnanca grischuna cun il label
La vischnanca da Tujetsch è la quarta vischnanca grischuna che survegn il label «vischnanca attractiva per la giuventetgna». Il label vegn surdà da la Gruppa svizra per las regiuns da muntogna SAB. Per il suprastant Daniel Schmid è il label ina schanza per la vischnanca. Il label onurescha vischnancas nua che la giuventetgna po cundecider l'avegnir. Uschia pon giuvnas e giuvens sviluppar l'avegnir en regiuns muntagnardas e gidar da franar la depopulaziun. En tut fan 30 vischnancas part a quest label. L'emprima giada è il label vegnì surdà il 2015.
Represchentants da la giuventetgna
Tujetsch ha chattà dus delegads che represchentan la vischnanca e discuteschan temas e sfidas – er cun represchentants dad autras vischnancas en il Forum da giuventetgna da la Gruppa svizra per regiuns da muntogna SAB. Quai saja il bel vid quest project, di il suprastant da Tujetsch Daniel Schmid: Betg ils politichers, mabain la giuventetgna sezza discutescha ses avegnir en regiuns muntagnardas. Uschia vegnian avantatgs e mancanzas direct a la glisch ed ins possia agir.
Sco exempel numna Daniel Schmid la vischnanca vallesana dad Albinen: Cunquai ch'i deva memia paucas abitaziuns per indigens èn naschids plirs projects per far frunt a quest problem – ensemen cun represchentants da la giuventetgna. In sumegliant project fiss era bun per Tujetsch, di Schmid.
Restar u suenter vegnir enavos?
Suenter l'emprendissadi en la regiun datti per la giuventetgna savens mo duas opziuns: Restar u ir en la Bassa a rimnar experientschas. Daniel Schmid conceda ch'i saja bain impurtant da far quest pass e da vesair insatge auter. Cura che la planisaziun da famiglia è lura dentant in tema, fetschian blers la ponderaziun – returnar u betg? Sche l’uffanza, il temp da scola ed il temp da giuventetgna restia en buna memoria, saja la schanza che la glieud returnia pli gronda. Gist quai emprovia la vischnanca da promover.
Propostas per franar la depopulaziun ordvart da la giuventetgna
Il Forum da giuventetgna sa cumpona da represchentants da las differentas vischnancas che han il label. Il gremi è era responsabel per surdar il label a vischnancas interessadas. Regularmain s’inscuntran las giuvnas ed ils giuvens e formuleschan communablamain propostas. La Gruppa svizra per las regiuns da muntogna SAB promova lura quellas propostas. La finamira è da barattar las meglras ideas per franar la depopulaziun. Daners directs per projects na survegnan las vischnancas betg.
Il label «vischnanca attractiva per la giuventetgna» è vegnì surdà gievgia saira a la vischnanca, quai durant la radunanza generala da la Gruppa svizra per las regiuns da muntogna SAB ad Andermatt.
Ord l'archiv